ગયા વર્ષે જ આવેલી સેન્સ્યુઅલ એવી A Bigger Splash‘ના ડિરેક્ટર એવા Luca Guadagnino‘ની ડિઝાયર ટ્રાયોલોજી‘નો આ મુવી ત્રીજો મણકો છે. [ પહેલી તે 2009’ની I Am Love ~ કેજે એઝ યુઝ્વલ વિશલીસ્ટ’માં છે અને બીજી તે છલના’થી છલોછલ એવી A Bigger Splash ] અહિંયા 90’ના દાયકાની શરૂઆતમાં ઇટાલીનો ઉનાળો અને એલિયો-ઓલિવરનો ગરમાળો જે ખીલ્યા છે કે ઘડીક તમે ભૂલી જાવ કે આ આકર્ષણ કૈક નોખું છે ! પહેલા તો એ વાત જ ભૂલી જાવ કે આ કોઈ સજાતીય આકર્ષણની વાત છે – એ મુદ્દાને તો આ મુવી લગીરેય ગણકારતી જ નથી અને જો તમે એ મુદ્દાને લઈને અસહજતા અનુભવતા હોવ તો તમારે માટે આ મુવી નથી ~ બસ સીધી ને સટ્ટ વાત ! માટે જો હજીયે કૈક નોખું જ અનુભવવું હોય તો જ આ મુવિ જોજો અને આગળ વાંચજો. એલિયો કે જે પોતાની ઉંમર કરતા ક્યાંય મેચ્યોર છે , નોલેજેબલ છે , સેન્સિબલ છે – ત્રણ ચાર ભાષાઓ સડસડાટ બોલી લે છે , બાક’ની સિમ્ફની તેને સાધ્ય છે , તેની આંખો સતત કૈક વાંચતી રહે છે અથવા તો કુદરતને ખોળે ખીલતી રહે છે અને આ પડાવે જ ઓલિવર’ના આગમનથી એને કૈક ખલેલ અનુભવાય છે ~ પહેલા તો અપાકર્ષણ ને ઈર્ષ્યા અને ત્યારબાદ અદમ્ય આકર્ષણ ને નીતરતો પ્રેમ આ બંનેને ભીંજવે છે.